Ramaphosa ‘stel teleur’ met nuwe kabinetPres. Cyril Ramaphosa (Foto: GCIS) AfriForum sê pres. Cyril Ramaphosa maak nou ’n gewoonte daarvan om landsburgers teleur te stel. Die burgerregteorganisasie het Vrydag in reaksie op die jongste kabinetskommeling gesê Ramaphosa se keuses van ministers toon slegs dat die publiek se belange die laaste ding is waaroor die president besorg is. “Die kabinetskommeling bewys net weer eens dat Ramaphosa en die ANC nie ’n duit omgee oor die man op straat nie, maar eerder net hul eie mag wil uitbrei.” Die organisasie wys in ’n verklaring spesifiek na Bheki Cele wat steeds as minister van polisie sal dien. Volgens AfriForum is dit “onverklaarbaar” dat Cele nog nie afgedank is ná sy “rampspoedige” hantering van die onlangse geweld en plundery in KwaZulu-Natal nie. “Die Suid-Afrikaanse Polisiediens verkrummel onder Cele se leiding, of eerder, tekort daaraan. Altesaam 58 mense word daagliks in Suid-Afrika vermoor, maar Ramaphosa kies steeds om só ’n onbekwame persoon in een van die belangrikste ampte in sy kabinet te hê,” sê Jacques Broodryk, veldtogbestuurder by AfriForum. “Cele se grootste prioriteit blyk te wees om mense wat nie sosiale afstand handhaaf nie vas te trek, terwyl korrupsie en geweldsmisdaad hoogty vier.” AfriForum meen die aanstelling van Thandi Modise as die nuwe minister van verdediging laat ook veel te wense oor. “’n Persoon wat nie eers verantwoordelikheid vir die diere op haar eie plaas kon neem nie, is nou verantwoordelik vir die land se verdediging.” Maroela Media het vroeër berig Modise is privaat vervolg op aanklag van dieremishandeling. Die saak is egter vroeër vanjaar laat vaar. Die organisasie sê voorts die besluit om die intelligensiediens onder die minister in die presidensie, Mondli Gungubele, in te skuif, is nog ’n groot rooi vlag. “Die intelligensiediens is veronderstel om apolities te funksioneer, maar ’n mens kry die indruk dat Ramaphosa die intelligensiediens nou in ANC-faksiegevegte wil inspan. Ons weet hoe die diens deur die Zuma-administrasie misbruik is en ek is bevrees dat dit baie naïef sal wees om te dink Ramaphosa sal nie dieselfde doen nie,” sê Broodryk. Medici opgewonde oor minister van gesondheid Joe Phaahla se aanstelling as minister van gesondheid word wel uit verskeie oorde verwelkom, onder meer dié van die Suid-Afrikaanse Mediese Vereniging (Sama). “Dr. Phaahla is ŉ mediese dokter wat in verskeie provinsies in openbare gesondheidsinstellings gewerk het. Ons glo dat hierdie ervaring hom in staat stel om die uitdagings wat die gesondheidsektor sowel as gesondheidsorgwerkers beleef, beter te verstaan,” sê dr. Angelique Coetzee, voorsitter van Sama. Coetzee het egter daarop gewys dat Phaahla se nuwe rol enorme uitdagings inhou. “Ons gesondheidsektor sukkel en ons gesondheidsorgwerkers is fisiek en emosioneel moeg.”